
INNLEDNING

Styret i Studentsamskipnaden i Østfold (SiØ) vedtok på sitt styremøte 11.12.2003 strategisk plan for perioden 2004-2008. Strategisk plan blir revidert hvert år. Med utgangspunkt i strategisk plan er det utarbeidet handlingsplan for 2004. Handlingsplan utarbeides hvert år, og inneholder tiltak som skal gjennomføres i året. Handlingsplanen vedtas av styret. Tiltak i handlingsplanen som er økonomisk betinget er tatt inn i budsjettet for 2004. 

Studentsamskipnaden i Østfolds handlingsplan for 2005 tar utgangspunkt i strategisk plan for 2005-2009. Handlingsplanens tiltak som er økonomisk betinget er tatt inn i budsjettet for 2005.

1. VISJON

Studentsamskipnadens visjon er ”Samskipnaden fikser resten”.

2. HOVEDMÅLSETTING

Studentsamskipnaden i Østfold  skal i samarbeid med utdanningsinstitusjonene og vertskommunene legge forholdene til rette for et godt studiemiljø. Studentsamskipnaden skal dekke studentenes velferdsbehov ved de enkelte læresteder og yte studentene en utmerket service. Studentsamskipnaden skal være kjent som en solid og seriøs virksomhet.

3. RAMMEBETINGELSER

3.1. LOV OM STUDENTSAMSKIPNADER 

Studentsamskipnadens virksomhet er regulert i henhold til Lov om studentsamskipnader av 28.juni 1996 nr. 54 og forskrifter til denne loven av 12.februar 2001. 

3.2. ØKONOMI

Studentsamskipnaden mottar semesteravgift fra alle studenter tilknyttet samskipnaden. 

Studentsamskipnaden omfattes av fristasjonsbegrepet. Det vil i dag si at Høgskolen i Østfold stiller egnede lokaler til rådighet for deler av Studentsamskipnadens virksomhet. I tillegg yter høgskolen tilskudd til enkelte av samskipnadens områder. 

Når SiØ har et overskudd så føres dette tilbake i virksomheten. Slik kan eksisterende velferdsordninger opprettholdes eller det kan utvikles nye tilbud til studentene. 

Studentsamskipnaden i Østfold er et eget rettsobjekt med ansvar for egen økonomi og egne forpliktelser. SiØ må arbeide for å styrke sin økonomi etter flere tidligere år med underskudd. 

Tiltak

· SiØ skal i 2005 ha et regnskapsoverskudd på minimum 2% av årlig omsetning.
· SiØ skal ha som mål å forbedre sin likviditetssituasjon, slik at man til enhver tid har økonomisk handlingsrom.
· Dagens kasseoppgjørsrutiner skal effektiviseres.
3.3. MILJØ

Studentsamskipnaden skal ha et bevisst forhold til miljøet når det gjelder avfallshåndtering, valg av produkter og samarbeidspartnere.

Tiltak

-  Det vurderes å bytte kaffeleverandør (til Friele- Max Havelaar).

3.4. STUDENTENE 

Det er høgskolestudentene som utgjør primærgruppen, og SiØs velferdstilbud er tilpasset disse. Velferdtilbudet må kontinuerlig vurderes opp mot studentgruppens behov

Tiltak

· Brukerundersøkelser skal gjennomføres. 

3.5.  INSTITUSJONENE

Det skal arbeides for å skape gode samarbeidsforhold mellom utdanningsinstitusjonene og Studentsamskipnaden på alle nivåer. 

Tiltak

· Samskipnaden skal delta i velkomstarrangement og fadderordning for nye studenter.
4. PERSONALPOLITIKK

Studentsamskipnaden skal være en trygg, utviklende og hyggelig arbeidsplass. 

De ansatte skal motiveres til å være fleksible. Remmenutbyggingen fører til at organisasjonen må være dynamisk. Dette stiller store krav til ledere og ansatte og fører til stor belastning på personalet. Alle ansatte skal yte en utmerket service, med hovedfokus på studentene. Ledelse og ansatte skal med samhandling arbeide mot felles mål. 

Tiltak

· En av lederne skal få tilbud om å delta på lederutviklingsprogram i 2005.

· Avtale om inkluderende arbeidsliv følges opp med minst tre tiltak som skal gjennomføres i bedriften i 2005. 

· Tilfredshetsundersøkelse blant personalet skal gjennomføres.

· Personalpolitiske retningslinjer skal utarbeides.

5. VERTSKOMMUNENE 

Vertskommunene har sammen med de tilknyttede utdanningsinstitusjonene og Studentsam-skipnaden i Østfold et ansvar for å gjøre Halden, Fredrikstad og Sarpsborg til et attraktivt sted å studere. Studentvelferd er av felles interesse og et felles ansvar . 

Tiltak

· Det skal sammen med Høgskolen arbeides opp mot fylkeskommunen i forhold til midler til tiltak for studentene.

6. INFORMASJON OG SAMFUNNSKONTAKT

Studentsamskipnaden skal sørge for god og oppdatert informasjon om velferdstilbudet internt og eksternt. Informasjon skal rettes primært via internett mot følgende grupper:

· nåværende og kommende studenter

· studentsamfunn, studentråd og studentparlament ved de tilknyttede utdannings-institusjoner

· egne ansatte

· tilknyttede utdanningsinstitusjoner





· lokalmiljøet
 

Tiltak

· Ledere og ansatte skal delta aktivt i nasjonalt samarbeid og bidra aktivt inn i dette; boligmøter, samskipnadsmøter, helsekonferanser, ledersamlinger, årsmøter og generalforsamlinger. 

· Studentsamskipnaden skal arbeide aktivt for å skape gode samarbeidsforhold med media i studiebyene, slik at lokalmiljøene blir kjent med studentenes interesser og behov.
· Studentsamskipnaden skal sammen med fagmiljøene i Høgskolen se på mulighetene for å få utført studentoppgaver om temaer som ønskes utredet.  
7.VIRKSOMHETSOMRÅDER 

7.1. BOLIGER OG BOLIGFORMIDLING

7.1.1. Generelt 

Andelen av hjemmeboende studenter i Østfold er høy Videre er tilgangen på private hybler god. Det er viktig at boligtilbudet i egne studentboliger er tilpasset nye studentgruppers behov. 
Tiltak

· Det skal etableres tilbud om kortidsleie i Studentsamskipnadens studentboliger

7.1.2. Halden

I Halden eier og driver Studentsamskipnaden 130  hybelenheter. Flertallet av studentene i Halden bor i private boliger. De fleste private boligtilbud formidles gjennom SiØs boligformidling på nett. Det er plass til ytterligere ett hybelhus (ca. 16 hybler) på Studentsamskipnadens tomt på Remmen. Det vil kunne være behov for ytterligere 50 hybler i Halden når avdelingene ved Høgskolen er samlokalisert. 

7.1.3. Fredrikstad

I Fredrikstad eier og driver Studentsamskipnaden 84 hybelenheter i Bjølstad Studentboliger. Med uforandret studenttall anses behovet for studentboliger å være dekket. Med økt studenttall må behovet revurderes, og det skal spesielt legges vekt på behovet for små leiligheter/familieboliger.

7.2. SPISESTEDER

7.2.1. Generelt

Det arbeides med å gi studentene et best mulig serveringstilbud sett i forhold til prisnivå, vareutvalg og åpningstider. De ansatte skal oppfattes som serviceinnstilte og positive. Spisestedene skal minimum gå i balanse totalt sett. 
Tiltak

· I forbindelse med etablering av midlertidig kantine på Remmen, skal personalressurser fra kantinen i Fredrikstad vurderes benyttet.

· Samarbeidsavtaler- og innkjøpsavtaler lokalt og nasjonalt skal vurderes. 

· SiØ skal delta i det nasjonale kantinesamarbeidet innen samskipnadssystemet.

7.2.2. Halden

I byggeperioden fra 2003-2006 har man store utfordringer i forhold til driften av kantine på Remmen. 

Tiltak

· Serveringstilbudet på Remmen skal i 2005 foregå fra midlertidige lokaler og skal tilpasses studentenes behov så langt det er mulig. 
7.2.3. Fredrikstad 

I Fredrikstad må serveringsvirksomheten sees i sammenheng med utviklingen av Værste-området. Det samlede tilbud skal være best mulig tilpasset alle kundenes behov ut fra de gitte forutsetninger på avdelingen. Studentene skal være hovedmålgruppe for virksomheten. 

Tiltak

· Det skal arbeides med utvikling av serveringstilbudet til kurs, møter og andre arrangement. 

7.3. STUDENTHUS 

7.3.1. Generelt

Studentsamskipnaden ønsker at studentene i Halden, Fredrikstad og Sarpsborg skal ha sosiale møteplasser i hver sin studieby. Møteplassene kan være i Høgskolens eller Studentsamskipnadens lokaler. 
7.3.2. Halden

Studenthuset Samfundet i Halden skal være det sosiale og kulturelle knutepunkt for studentene ved Høgskolen i Østfold og lokalmiljøet i Halden. Høsten 2004 ble mulighetene for økt inntjening utredet og således også muligheter for videre drift. Dette skjedde i samarbeid med Høgskolen. En bredt sammensatt arbeidsgruppe avlegger rapport våren 2005. 

Østfold Fylkeskommune er med i prosessen og mulighetene for å kunne få fylkeskommunale midler til et regionalt studenthus er et av forholdene som skal belyses.

Tiltak

· Samfundet utvikles videre som et regionalt tilbud til studentene

· Halden Studentsamfund disponerer enkelte poster i budsjettet som et prøveprosjekt i samarbeid med daglig leder

· Organisering skal vurderes

· Eierforhold skal avklares

7.3.3. Sarpsborg

Studenthuset «Contacten» har i mange år vært studentenes hus i Sarpsborg. Dette eies av samskipnaden. Bygningen er nå i så dårlig forfatning at den anses som uegnet til studentaktiviteter og for dårlig til å kunne rehabiliteres. Alternative sosiale møteplasser vurderes.  

Tiltak

· Bygningen og tomten vurderes solgt. Det skal forhandles med Sarpsborg kommune om en eventuell overtakelse. Dersom så skjer skal salgssummen vurderes brukt på andre tiltak rettet mot studentene ved avdeling for ingeniør- og realfag. 

7.3.4. Fredrikstad

Studentene i Fredrikstad disponerte fram til 1.11.2003 studenthuset Studenten, som eies av Fredrikstad kommune. Etter kontrakttidens utløp ble studentene, samskipnaden og høgskolen enige om å forsøke og skape en sosial møteplass på høgskolens område, fortrinnsvis i høgskolens lokaler i tett samarbeid med Studentsamskipnaden.

Tiltak

· Det skal i samarbeid med studenter og ansatte ved avdeling for helse- og sosialfag, arbeides for å skape en god sosial møteplass for studentene ved avdelingen.

· På forespørsel skal kantinelokaler og kaffebar holdes åpen for studentenes arrangementer. 
7.4. BARNEHAGETILBUD

Det er viktig at studentene har tilfredsstillende tilbud om barnepass i studietiden. Foreløpig er det kun tilbud om barnehageplasser i Fredrikstad.

Tiltak

· Barnehagetilbud for studentene på Remmen vurderes. 

7.5. BOKHANDELDRIFT

Studentsamskipnaden har etablert Index bokhandel på avdeling for helse-og sosialfag i Fredrikstad. Filialer er etablert på avdeling for ingeniør- og realfag i Sarpsborg og på avdeling for lærerutdanning på Remmen. Studentsamskipnaden er medlem i Unipa AS, som er studentbokhandlernes felles innkjøpsorganisasjon. Bokhandeldriften har både nasjonale og lokale utfordringer. Nasjonalt er det bl.a. bortfall av bransjeavtalen og utvikling av nettbokhandel som medfører  utfordringer. Lokalt er det byggeperioden på Remmen og utviklingen i studenttallet ved avdeling for ingeniør- og realfag som skaper usikkerhet 

Tiltak
· Det midlertidige bokhandeltilbudet på Remmen utvides også til å omfatte pensumlitteratur til avdeling for informasjonsteknologi og avdeling for samfunnsfag- og fremmedspråk når disse flytter til Remmen. 

7.6. HELSE- OG RÅDGIVNINGSTJENESTER 

7.6.1. StudentRådgivningen                 

StudentRådgivningen drives av Studentsamskipnaden med 50% økonomisk tilskudd fra Høgskolen. StudentRådgivningen er et lavterskeltilbud til studentene og inngår som en viktig del av det helhetlige læringsmiljøet ved Høgskolen i Østfold. 

Tiltak

· StudentRådgivningen skal om ønskelig delta aktivt i det videre arbeidet med utredning av et karriereveiledningstilbud for studentene ved Høgskolen i Østfold.

7.6.2. Helsestøtteordninger

Studentsamskipnaden har helsestøtteordninger, som går ut på at studentene får refundert sine utgifter ved lege-, fysikalsk- og kiropraktorbehandling. Det finnes også støtteordning for ulykkesrammede studenter. Ordningene administreres av StudentRådgivningen i samarbeid med Studentsamskipnadens administrasjon.

7.7. ANDRE VELFERDSTILTAK
Andre velferdstiltak for studentene er utleie av studenthytter, kulturstøtte til student-samfunnene, formidling av forsikringstjenester, m.m. Dersom det oppstår behov for etablering av nye tiltak som følge av endringer i studentenes behov, så skal det legges til rette for dette. 

Det finnes ikke noe organisert idrettstilbud i regi av Studentsamskipnaden til studentene ved høgskolens avdelinger i dag. Studentsamfunnene gir økonomisk støtte av kulturmidlene fra Studentsamskipnaden til idrettsgrupper/-lag der slike er etablert . Det er viktig at studentene har tilbud om idrettsaktiviteter i sin studietid. Det skal vurderes om det skal etableres idrettstilbud i regi av Studentsamskipnaden.

Delmål

· Idrettstilbud til studenter i regi av Studentsamskipnaden vurderes.

· Stillingsressurs til å bistå studentsamfunnene i deres arbeid og aktiviteter vurderes.

